Obec Veľké Vozokany v súlade s ustanovením §6 ods.1 zákona č.369/1990 o obecnom zriadení v znení neskorších predpisov a zákona č.582/2004 Z.z. o miestnych daniach a miestnom poplatku za komunálne odpady a drobné stavebné odpady a zákona č.517/2005 Z.z. ktorým sa mení a dopĺňa zákon č.582/2004 Z.z. o miestnych daniach a miestnom poplatku za komunálne odpady a drobné stavebné odpady v znení neskorších zmien a doplnkov   v y d á v a 

VŠEOBECNE ZÁVAZNE NARIADENIE OBCE VEĽKÉ VOZOKANY 
č. 3/2016
O MIESTNYCH DANIACH A POPLATKOCH
o podmienkach určovania a vyberania miestnych daní a poplatkov na území obce
VEĽKÉ VOZOKANY

Čl. I

§1
Úvodné ustanovenie

1) Obecné zastupiteľstvo vo Veľkých Vozokanoch podľa § 11 ods.4 písm. d) zákona č. 369/1990 Zb. o obecnom zriadení v znení neskorších predpisov rozhodlo, že v nadväznosti na § 98 zákona č. 582/2004 Z.z. o miestnych daniach a miestnom poplatku za komunálne odpady a drobné stavebné odpady, zákon SNR č. 563/2009 Zb. o správe daní a poplatkov a o zmenách v sústave územných finančných orgánov v znení neskorších predpisov zavádza s účinnosťou od 1. januára 2016 tieto druhy miestnych daní a poplatkov:
	a/ § 29 daň za psa
	b/ § 36 daň za užívanie verejného priestranstva
	c/ § 51 daň za predajné automaty
	d/ § 59 daň za nevýherné hracie prístroje
	e/ § 76 daň za jadrové zariadenie
	f/ § 83 miestny poplatok za komunálne odpady a drobné stavebné odpady

Čl. II –Daň za psa
§2

1)	Predmetom dane za psa je pes starší ako šesť mesiacov chovaný fyzickou osobou alebo právnickou osobou.
2)	Predmetom dane za psa nie je:
A/ pes chovaný na vedecké účely a výskumné účely,
B/ pes umiestnený v útulku zvierat,
C/ pes so špeciálnym výcvikom na sprevádzanie nevidomej osoby,
D/pes, ktorého vlastní občan s ťažkým zdravotným postihnutím
E/občan nad 70 rokov, žijúci sám v domácnosti
3)	Daňovníkom je fyzická osoba alebo právnická osoba, ktorá je:
A/ vlastníkom psa
B/ držiteľom psa, ak sa nedá preukázať, kto psa vlastní.
4)	Základom dane je počet psov.
5)	Sadzba dane je 5,- € za každého psa a kalendárny rok.
6)   Zdaňovacím obdobím dane za psa je kalendárny rok.
7)	Daňová povinnosť vzniká prvým dňom kalendárneho mesiaca nasledujúceho po mesiaci, v ktorom sa pes stal predmetom dane podľa § 2 ods. 1 tohto nariadenia a zaniká prvým dňom mesiaca nasledujúceho po mesiaci, v ktorom daňovník už nie je vlastníkom alebo držiteľom psa.
8)	Daňovník je povinný písomne oznámiť vznik daňovej povinnosti správcovi dane do 30 dní od vzniku daňovej povinnosti a v tejto lehote zaplatiť daň na zdaňovacie obdobie alebo pomernú časť dane na zostávajúce mesiace zdaňovacieho obdobia, v ktorom vznikla daňová povinnosť. Daňovník v oznámení uvedie vlastné identifikačné údaje ako aj identifikačné údaje chovaného psa.
9)	V ďalších zdaňovacích  obdobiach je daň na zdaňovacie obdobie splatná bez vyrubenia a to najneskôr do 31.1. bežného roka.
10)	Ak daňová povinnosť zanikne v priebehu zdaňovacieho obdobia a daňovník to písomne oznámi správcovi dane najneskôr do 30 dní odo dňa zániku daňovej povinnosti podľa § 2 odst. 7, správca dane vráti pomernú časť dane za zostávajúce mesiace zdaňovacieho obdobia, za ktoré bola daň zaplatená.

Čl. III – Daň za užívanie verejného priestranstva
§3
1)	Predmetom dane za užívanie verejného priestranstva je osobitné užívanie verejného priestranstva a dočasné parkovanie motorového vozidla na vyhradenom priestore verejného priestranstva.
2)	Verejným priestranstvom na účely tohto VZN sú verejnosti prístupné pozemky vo vlastníctve Obce Veľké Vozokany.
3)	Osobitným užívaním verejného priestranstva sa rozumie umiestnenie zariadenia slúžiaceho na poskytovanie služieb, umiestnenie stavebného zariadenia, predajného zariadenia, zariadenia cirkusu a iných atrakcií, umiestnenie stavebného zariadenia, predajného zariadenia, zariadenia cirkusu a iných atrakcií, umiestnenie skládky, rozkopávka miestnej komunikácie a zelene z dôvodu výstavby alebo vykonávanie plánovanej  údržby inžinierskych sietí /plánované opravy inžinierskych sietí sú tie, na ktoré bolo vydané stavebné povolenie –líniové stavby/, trvalé parkovanie vozidla mimo stráženého parkoviska a podobne.
4)	Daňovníkom je fyzická osoba alebo právnická osoba, ktorá verejné priestranstvo užíva.
5)	Sadzba dane sa stanovuje takto:
A/ predaj potravinárskych výrobkov, ovocia, zeleniny, predaj spotrebných výrobkov, najmä textilné výrobky, odevné výrobky, obuv, domáce potreby, elektrotechnické výrobky, výrobky spotrebnej elektroniky, drobný tovar /darčekové predmety, ozdobné, bližšie nešpecifikované predmety/, kozmetika, drogériový tovar, športové potreby, hračky je 2,- €/m2/deň
B/ na poskytovanie ambulantných služieb /brúsenie nožov, nožníc a nástrojov, oprava dáždnikov, oprava a čistenie obuvy, kľúčové služby, čistenie peria a podobne/: 
2,- €/m2/deň
C/ za užívanie verejného priestranstva na umiestnenie stavbárskeho lešenia, stavebný materiál, ostatné stavebné zariadenie 0,30 €/m2/deň 
D/ dočasné umiestnenie skládky komunálneho odpadu, stavebného materiálu, sutín alebo kameňa, skládka zeminy, skládka nepotrebného materiálu z domácností a rôzny iný materiál a zariadenie: 0,20 €/m2/deň 
E/ za užívanie verejného priestranstva na umiestnenie:
-reklamného zariadenia : 0,70 €/m2/deň 
-kolotočov, lunaparkov, iných atrakcií a príslušenstva 33,- €/týždeň 
-prevádzkovanie parkovania motorových vozidiel mimo stráženého parkoviska na trávnatých plochách 0,10 € /m2/deň 
-rozkopávka miestnej komunikácie a zelene z dôvodu výstavby alebo vykonávanie plánovanej údržby inžinierskych sietí 4,- €/deň
6)	Daňovník je povinný písomne oznámiť užívanie verejného priestranstva správcovi dane:
A/ pri osobitnom užívaní verejného priestranstva:
-	do 14 dní – najneskôr 1 deň pred začatím užívania verejného priestranstva
-	nad 14 dní – minimálne 15 dní pred začatím užívania verejného priestranstva
b/ počas príležitostných trhov zaradených obcou na určenom verejnom priestranstve daňovník, ktorý sa dodatočne prihlási v mieste konania a nepodal vopred písomnú žiadosť na užívanie verejného priestranstva bude zapísaný do hromadnej žiadosti príležitostného trhu zamestnancom obce.
C/ pri skládkach – najneskôr 2.deň po vzniku užívania verejného priestranstva
Nesplnenie oznamovacej povinnosti sa považuje za neoprávnené osobitné užívanie verejného priestranstva.
Za nesplnenie oznamovacej povinnosti užívania verejného priestranstva budú vyvodené sankcie.
Súhlas na osobitné užívanie verejného priestranstva vydáva správca dane.
7)	Platenie dane
A/ V prípade osobitného užívania verejného priestranstva kratšieho ako 30 dní je povinný daňovník uhradiť daň správcovi dane vopred za celé oznámené obdobie. Na obdobie dlhšie ako 30 dní môže daňovník uhradiť daň za užívanie verejného priestranstva v prislúchajúcich mesačných splátkach vopred, najviac však na obdobie bežného kalendárneho roka.
B/ Splatnosť dane dodatočne vyrubenej platobným výmerom pri prekročení dohodnutého času užívania verejného priestranstva a výmery m2 je do 15 dní po doručení výmeru.
8)	Oslobodenie od dane
Daň sa neplatí za kultúrnu a športovú akciu usporiadanú na verejnom priestranstve bez vstupného alebo akciu, ktorej celý výťažok je určený na charitatívne alebo verejno-prospešné účely. Poplatok sa tiež neplatí za predajné zariadenia a zariadenia určené na poskytovanie služieb, ak sa na ich umiestnenie vydalo stavebné alebo kolaudačné rozhodnutie a ak akúkoľvek skládku odstráni PO alebo FO do 24 hodín od jej založenia a verejné priestranstvo uvedie do pôvodného stavu.
9)	Vznik a zánik daňovej povinnosti
Daňová povinnosť vzniká začatím užívania verejného priestranstva a zaniká
ukončením užívania verejného priestranstva.

Čl. IV –Daň za predajné automaty
§4
1)	Predmet dane
Predmetom dane za predajné automaty sú prístroje automaty, ktoré vydávajú tovar za odplatu /ďalej len „predajné automaty“/
2)	Daňovník
Daňovníkom je FO alebo PO, ktorá predajné automaty prevádzkuje.
3)	Základ dane
Základom dane je počet predajných automatov.
4)	Sadzba dane
Správca dane ustanovuje sadzbu dane 83,- € za jeden predajný automat a kalendárny rok.
5)	Zdaňovacie obdobie
Zdaňovacím obdobím dane za predajné automaty je kalendárny rok.
6)	Vznik a zánik daňovej povinnosti
Daňová povinnosť vzniká dňom začatia prevádzkovania predajných automatov a zaniká dňom ukončenia ich prevádzkovania.
7)	Oznamovacia povinnosť a platenie dane
A/ Daňovník je povinný písomne oznámiť správcovi dane vznik daňovej povinnosti do 30 dní od začatia prevádzkovania predajných automatov a v tejto lehote zaplatiť daň na zdaňovacie obdobie alebo pomernú časť dane na zostávajúce dni zdaňovacieho obdobia, v ktorom vznikla daňová povinnosť.
B/ V ďalších zdaňovacích obdobiach je daň na zdaňovacie obdobie splatná bez vyrubenia do 31. januára tohto zdaňovacieho obdobia.

Ak daňová povinnosť zanikne v priebehu zdaňovacieho obdobia a daňovník to písomne oznámi správcovi dane najneskôr do 30 dní odo dňa zániku daňovej povinnosti podľa ods.6), správca dane vráti pomernú časť dane za zostávajúce dni zdaňovacieho obdobia, za ktoré bola daň zaplatená.
8) Daňovník v písomnom oznámení k daňovej povinnosti uvedie okrem vlastných identifikačných  údajov aj identifikačné údaje predajných automatov, miesto ich prevádzkovania a deň začatia resp. ukončenia prevádzkovania predajných automatov. Deň začatia resp. ukončenia prevádzkovania predajných automatov musí preukázať vierohodným dokladom, ako je napríklad zmluva s vlastníkom nehnuteľnosti, v ktorej sa predajný automat prevádzkuje.

Čl. V –Daň za nevýherné hracie automaty
§5
1)	Predmet dane
Predmetom dane za nevýherné hracie automaty sú hracie prístroje, ktoré sa spúšťajú alebo prevádzkujú za odplatu, pričom tieto hracie prístroje nevydávajú peňažnú výhru a sú prevádzkované v priestoroch prístupných verejnosti ( ďalej len „nevýherné hracie automaty“)
Nevýherné hracie automaty sú:   a) elektronické prístroje na počítačové hry
					b) mechanické prístroje, elektronické prístroje, automaty 
    a iné zariadenia na zábavné hry.
2)	Daňovník
Daňovník je fyzická osoba alebo právnická osoba, ktorá nevýherné hracie prístroje prevádzkuje.
3)	Základ dane
Základom dane je počet nevýherných hracích prístrojov.
4)	Sadzba dane
Správca dane stanovuje sadzbu dane 83,- € za jeden nevýherný hrací prístroj a kalendárny rok.
5)	Zdaňovacie obdobie
Zdaňovacím obdobím dane za nevýherné hracie prístroje je kalendárny rok.
6)	Vznik a zánik daňovej povinnosti
Daňová povinnosť vzniká dňom začatia prevádzkovania nevýherných hracích prístrojov a zaniká dňom ukončenia ich prevádzkovania.
7)	Oznamovacia povinnosť a platenie dane
a)Daňovník je povinný písomne oznámiť vznik daňovej povinnosti správcovi dane do 30 dní od vzniku daňovej povinnosti a v tejto lehote zaplatiť daň  na zdaňovacie obdobie alebo pomernú časť dane na zostávajúce dni zdaňovacieho obdobia, v ktorom vznikla daňová povinnosť.
b)V ďalších zdaňovacích obdobiach je daň na zdaňovacie obdobie splatná bez vyrubenia do 31. januára tohto zdaňovacieho obdobia.
c) Ak daňová povinnosť zanikne v priebehu zdaňovacieho  obdobia a daňovník to oznámi správcovi dane najneskôr do 30 dní odo dňa zániku daňovej povinnosti podľa odst.7), správca dane vráti pomernú časť dane za zostávajúce dni zdaňovacieho obdobia, za ktoré bola daň zaplatená.
d)Daňovník v písomnom oznámení k daňovej povinnosti uvedie okrem vlastných identifikačných údajov aj identifikačné údaje nevýherných hracích prístrojov, miesto ich prevádzkovania a deň začatia resp. ukončenia ich prevádzkovania. Deň začatia resp. ukončenia prevádzkovania nevýherných hracích prístrojov musí preukázať vierohodným dokladom ako je napríklad zmluva vlastníkom nehnuteľnosti, v ktorej sa nevýherný hrací prístroj prevádzkuje a podobne.

Čl. VI –Daň za jadrové zariadenie
§6
1)Predmet dane
Predmetom dane za jadrové zariadenie je jadrové zariadenie, v ktorom prebieha štiepna reakcia a vyrába sa elektrická energia (ďalej len „jadrové zariadenie“), a to aj časť kalendárneho roka.
2) Daňovník
Daňovníkom je prevádzkovateľ jadrového zariadenia.
3)Základ dane
Základom dane je výmera katastrálneho územia obce v m2, ktoré sa nachádza v oblasti ohrozenia jadrovým zariadením.
4) Sadzba dane
Sadzba dane je v našej obci, ktorá sa nachádza v oblasti ohrozenia jadrovým zariadením vo vzdialenosti od zdroja Atómová elektráreň Mochovce:
   Sadzba dane je vzhľadom na skutočnosť, že obec sa nachádza v pásme nad 1/3 polomeru
   do 2/3 polomeru 0,0013 eura za m2. 
   Výmera územia Obce Veľké Vozokany:
   v pásme nad 5 km do 10 km................................................9 878 906 m2
    5) Vznik a zánik daňovej povinnosti
    Daňová povinnosť vzniká dňom začatia skúšobnej prevádzky jadrového zariadenia  a zaniká 
    dňom vyvezenia jadrového paliva z posledného reaktora jadrového zariadenia.
    6) Oznamovacia povinnosť
    Daňovník je  povinný písomne oznámiť vznik daňovej  povinnosti  správcovi  dane  do 30
    dní odo dňa vzniku daňovej   povinnosti   a  zánik  daňovej   povinnosti do 30 dní  odo       
    dňa zániku daňovej povinnosti.
8)	Vyrubenie dane
Daň za jadrové zariadenie vyrubí správca dane do 31. januára zdaňovacieho obdobia za predchádzajúci kalendárny rok.
9)	Platenie dane
Vyrubená daň za jadrové zariadenie je splatná do 15 dní odo dňa nadobudnutia právoplatnosti rozhodnutia.

Čl. VII
§7

Miestny poplatok za komunálne odpady a drobné stavebné odpady

1)	Miestny poplatok za komunálne odpady a drobné stavebné odpady /ďalej len „poplatok“/ sa platí za komunálne odpady a drobné stavebné odpady, ktoré vznikajú na území obce.
2)	Poplatník
Poplatok platí poplatník, ktorým je
-	fyzická osoba, ktorá má v obci trvalý pobyt alebo prechodný pobyt, alebo ktorá je na území obce oprávnená užívať dom alebo byt, nebytový priestor, pozemnú stavbu alebo jej časť, alebo objekt, ktorý nie je stavbou alebo záhradu, vinicu, ovocný sad, trvalý trávny porast na iný účel ako je na podnikanie, pozemok v zastavanom území obce okrem lesného pozemku a pozemku, ktorý je evidovaný v katastri nehnuteľností ako vodná plocha /ďalej len „nehnuteľnosť“/,
-	právnická osoba, ktorá je oprávnená užívať alebo užíva nehnuteľnosť nachádzajúcu sa na území obce na iný účel ako je podnikanie,
-	podnikateľ, ktorý je oprávnený užívať alebo užíva nehnuteľnosť nachádzajúcu sa na území obce na účel podnikania.
3)	Ak má osoba podľa odseku 2 písm. a) v obci súčastne trvalý a prechodný pobyt, poplatok platí iba z dôvodu trvalého pobytu. Ak má osoba podľa odseku 2 písm. a) tohto ustanovenia v obci trvalý pobyt alebo prechodný pobyt a súčasne je oprávnená užívať alebo užíva nehnuteľnosť na iný účel ako na podnikanie, poplatok platí iba  z dôvodu trvalého pobytu alebo prechodného pobytu / alebo prechodného pobytu / to neplatí, ak je v obci zavedený množstvový zber/.
4)	Poplatková povinnosť vzniká dňom, ktorým nastane skutočnosť uvedená v odseku 2.
5)	Sadzba poplatku
a/ Sadzba poplatku za tuhý komunálny odpad sa  stanovuje v obci Veľké Vozokany vo výške  0,0411  €  za jeden kalendárny deň. 

Poplatok sa vyráta ako súčin sadzby poplatku a počtu kalendárnych dní v určenom období, počas ktorých má alebo bude mať poplatník v obci trvalý pobyt alebo prechodný pobyt alebo počas ktorého nehnuteľnosť užíva.
pre právnické osoby
Poplatok sa vyráta ako súčin sadzby poplatku, počtu kalendárnych dní v zdaňovacom  období a ukazovateľa dennej produkcie komunálnych  odpadov.
Ukazovateľom dennej produkcie komunálneho odpadu je súčet:
A/priemerného počtu osôb pripadajúci na zdaňovacie obdobie v pracovnoprávnom vzťahu, alebo ktoré tvoria jeho štatutárny orgán, pričom osoby vykonávajú svoju činnosť v nehnuteľnosti, ktorú poplatník užíva alebo je oprávnený užívať, nachádzajúcej sa v obci, ak  je poplatníkom fyzická osoba, ktorá je podnikateľom, do počtu osôb sa započítava aj táto osoba, do počtu osôb sa nezapočítavajú osoby, ktoré majú v tejto obci trvalý pobyt alebo prechodný pobyt a  

a/ priemerného počtu ubytovaných osôb, ak ide o poplatníka, ktorý v užívanej nehnuteľnosti poskytuje  ubytovacie služby, do tohto počtu osôb sa nezapočítajú osoby, ktoré majú v tejto obci trvalý pobyt alebo prechodný pobyt
b/miest určených na poskytovanie služby pripadajúci na zdaňovanie obdobie v rozhodujúcom období ak ide o poplatníka, ktorý v užívanej nehnuteľnosti nachádzajúcej sa v obci poskytuje pohostinské služby, a ak sa u tohto poplatníka nezapočítava do ukazovateľa produkcie komunálnych odpadov v určenom období priemerný počet  podľa bodu a/
B/Ak sa ukazovateľ produkcie komunálnych odpadov v určenom období nevypočíta podľa odseku A/ ukazovateľom produkcie komunálnych odpadov v určenom období je súčet
a/priemerného počtu zamestnancov pripadajúcich na určené obdobe neznížený o počet osôb, ktoré majú v obci aj trvalý alebo prechodný pobyt, vynásobený koeficientom ustanoveným obcou a
b/ priemerného počtu osôb alebo miest podľa odseku A/

Koeficient pre výpočet je 1.
MNOŽSTVOVÝ ZBER DROBNÝCH STAVEBNÝCH ODPADOV
b/ Sadzba poplatku za drobný stavebný odpad vznikajúci z bežných udržiavacích prác vykonávaných fyzickou osobou alebo pre  fyzickú osobu je  vo výške  0,030 € za  kilogram  stavebných odpadov bez obsahu škodlivín.

6)	Ohlásenie
Poplatník je povinný do jedného mesiaca odo dňa vzniku povinnosti platiť poplatok odo dňa, keď nastala skutočnosť, ktorá má vplyv  na zánik poplatkovej povinnosti, ako od skončenia obdobia určeného obcou za ktoré platil poplatok, v prípade ak došlo k zmene už ohlásených údajov, ohlásiť obci
A/svoje meno, priezvisko, dátum narodenia, adresu trvalého pobytu, adresu prechodného pobytu /ďalej len „identifikačné údaje“/ ak je poplatníkom osoba podľa odseku 2 písm. b) alebo c) tohto ustanovenia názov alebo obchodné meno, sídlo alebo miesto podnikania, identifikačné číslo,
B/ identifikačné údaje iných osôb, ak za ne plní povinnosti poplatníka podľa § 77 ods. 7 zákona o miestnych daniach
C/údaje rozhodujúce na určenie poplatku  podľa § 79 zákona o miestnych daniach /ak je zavedený množstvový zber/, spolu s ohlásením predloží aj doklady potvrdzujúce uvádzané údaje, ak súčasne požaduje zníženie alebo odpustenie poplatku podľa § 83 zákona o miestnych daniach aj doklady, ktoré odôvodňujú zníženie alebo odpustenie poplatku.
Poplatník je oprávnený podať obci ohlásenie aj v prípade ak zistí, že jeho povinnosť platiť poplatok má byť nižšia, ako mu bola vyrubená, alebo ak žiada o zníženie poplatku z dôvodu že neužíva nehnuteľnosť, ktorú je oprávnený užívať.

7)	Vyrubenie poplatku
Poplatok vyrubí obec rozhodnutím
Ak obec zistí, že nastala skutočnosť, že poplatok bol poplatníkovi vyrubený v nesprávnej výške, obec upraví výšku poplatku v nasledujúcom určenom období.
Ak poplatník uhradil obci vyšší poplatok, ako bol povinný hradiť, obec preplatok vráti do 30 dní odo dňa doručenia opravného rozhodnutia. Obec nie je povinná vrátiť preplatok nižší ako 3,-€.
      Obec  vráti poplatok alebo jeho pomernú časť poplatníkovi na základe písomnej žiadosti, ak mu zanikla povinnosť platiť poplatok v priebehu zdaňovacieho obdobia a preukáže splnenie podmienok na vrátenie poplatku alebo jeho pomernej časti. Podmienky a podklady k písomnej žiadosti pre vrátenie poplatku alebo jeho pomernej časti sú:
a/ ukončenie trvalého pobytu- postačí podať písomnú žiadosť
b/ ukončenie prechodného pobytu - postačí podať písomnú žiadosť
c/ zánik práva užívania nehnuteľnosti- k písomnej žiadosti doložiť Rozhodnutie o povolení vkladu vlastníckeho práva do katastra nehnuteľnosti,
d/ pri ukončení nájomnej zmluvy na oprávnenie užívať nehnuteľnosť- k písomnej žiadosti doložiť nájomnú zmluvu s dátumom ukončenia alebo potvrdenie prenajímateľa o ukončení nájmu,
e/pri ukončení podnikateľskej činnosti-k písomnej žiadosti doložiť oznámenie o ukončení podnikania doložené potvrdením obvodného úradu, odb. živ. Podnikania o ukončení podnikania
f/v prípade úmrtia poplatníka ak za poplatníka prevzala poplatkovú povinnosť iná osoba a túto skutočnosť uviedla v žiadosti + úmrtný list

8)	Oslobodenie od poplatku
Obec Veľké Vozokany na zmierenie alebo odstránenie tvrdosti zákona stanovuje tieto zníženia:
1. / Na základe písomnej žiadosti poplatníka poplatok odpustí vo výške 50% za obdobie, za ktoré poplatník obci preukáže, že viac ako 90 dní v zdaňovacom období sa nezdržiaval na území obce.
Podmienky a podklady k písomnej žiadosti pre odpustenie poplatku sú:
a/ študentom ubytovaným na internáte, ubytovni alebo v inej nehnuteľnosti- prinesú potvrdenie o návšteve školy a čestné prehlásenie o tom, že viac ako 90 dní sa nezdržiava na území obce
b/občania, ktorí sa zdržujú v zahraničí –  čestné prehlásenie o tom, že viac ako 90 dní sa nezdržiava na území obce,
c/občanom, ktorých práca si vyžaduje ubytovanie mimo miesta trvalého bydliska, viac ako 90 dní – čestné prehlásenie o tom, že viac ako 90 dní sa nezdržiava na území obce
d/ občanom, ktorí majú prechodný pobyt v inej obci- potvrdenie o prechodnom pobyte v inej obci a doklad o zaplatení príslušného poplatku
e/občanom, ktorí majú v obci trvalý alebo prechodný pobyt a nezdržujú sa viac ako 90 dní v zdaňovacom období na území obce- čestné prehlásenie o tom, že viac ako 90 dní sa nezdržiava na území obce
f/ občanom, ktorí sú vlastníkmi nehnuteľností v obci Veľké Vozokany a nezdržujú sa viac ako 90 dní v zdaňovacom období na území obce - čestné prehlásenie o tom, že viac ako 90 dní sa nezdržiava na území obce
h/ občanom, ktorí sú umiestnení v zariadení poskytujúcom sociálne služby – potvrdenie zariadenia poskytujúceho sociálne služby

Čl. VIII – Spoločné a záverečné ustanovenia
§ 8

1.)	Miestnu daň podľa § 1 ods.1 písm. a, c, d, možno zaviesť, zrušiť, zmeniť sadzby a určiť podmienky oslobodenia len k 1. januáru nasledujúceho kalendárneho roka.
2.)	Správa dane
Správu miestnych daní podľa § 1, písm. a, b, c, d, e, f vykonáva správca dane – Obec Veľké Vozokany, ktorý ich na svojom území zaviedol.
3.)	Zaokrúhľovanie
Dane podľa tohto VZN sa zaokrúhľujú na  eurocenty nadol.
4) Konanie 
Ak sa v tomto VZN neustanovuje inak, postupuje sa v konaní vo veciach miestnych daní podľa všeobecného predpisu o správe daní a poplatkov.
5) Dňom účinnosti tohto všeobecne záväzného nariadenia o miestnych daniach a miestnom poplatku sa zrušuje Všeobecne záväzné nariadenie o miestnych daniach a miestnom poplatku č.5/2012.
6) Obecné zastupiteľstvo obce Veľké Vozokany sa na tomto všeobecne záväznom nariadení o miestnych daniach a miestnom poplatku uznieslo dňa 14. 12. 2016. 
Všetko, čo nie je upravené v tomto nariadení spravuje sa ustanoveniami zákona č. 582/2004 Zb. v znení neskorších predpisov a tiež ustanoveniami zákona č. 511/1992 Zb. v znení neskorších predpisov.

Čl. VIII – Účinnosť
§8

Toto VZN č. 3/2016 nadobúda účinnosť 1. januára 2017.

Návrh tohto VZN bol vyvesený na verejné pripomienkovanie na úradnej tabuli dňa 21. 11. 2016 a zvesený dňa 14. 12. 2016. 
VZN č. 3/2016 bolo vyvesené15. 12. 2016 a zvesené dňa 30. 12. 2016.

								.......................................
								  Ing. Justína Pálková
			                                   starostka obce